EELNÕU	
KORRALDUS	
	
Tabasalu	. jaanuar 2025 nr	
	
Projekteerimistingimuste andmine Meriküla,  Hobuvankri tee 2 suvila laiendamiseks üksikelamuks ehitusprojekti koostamiseks		
	
05.08.2024 esitati läbi ehitisregistri Harku Vallavalitsusele projekteerimistingimuste taotlus Merikülas Hobuvankri tee 2, katastritunnusega 19801:013:0010, elamumaa 100% sihtotstarbega, 4004m² suurusega katastriüksusele suvila laiendamiseks üksikelamuks ehitusprojekti koostamiseks. Kinnistu paikneb tiheasustusalas, osaliselt tee perspektiivses sanitaarkaitsevööndi ja riigitee 11414 Tilgu tee kaitsevööndi alas. Kaitsevööndi laius ehitusseadustiku (EhS) § 71 lõige 2 kohaselt on mõlemal pool äärmise sõiduraja välimisest servast kuni 30m.Samuti on kinnistul elektripaigaldise kaitsevöönd.

Ehitisregistri andmetel paikneb kinnistul suvila (registrikood 121419396, ehitisealune pind 56,0m² , maht 136,0m³). Maa-ameti veebilehel kättesaadava kaardirakenduse põhjal on kinnistul suvila ja abihoone. Abihoone (kaardilt mõõtes ca 21m²) ei ole ehitisregistrisse kantud.

Projekteerimistingimuste taotluse kohaselt soovitakse suvilat laiendada üle 33% selle esialgu kavandatud mahust. Meriküla Hobuvankri tee 2 katastriüksuse sihtotstarve on 100% elamumaa ja maaüksus paikneb Harku valla üldplaneeringu kohaselt elamumaa juhtfunktsiooniga tiheasustusalal, seega ei ole taotletav tegevus vastuolus üldplaneeringu tingimustega. Hoone laiendust ei kavandata maantee ehituskeeluvööndisse.

Ehitusseadustiku (EhS) § 26 lõike 4 punkti 1 kohaselt määratakse projekteerimistingimustega asjakohasel juhul ka hoone või olulise rajatise kasutamise otstarve.

Maa-ameti veebilehel kättesaadava kaardirakenduse põhjal asub katastriüksus mereranna piirangu- ja ehituskeeluvööndis.
Looduskaitseseaduse (LKS) § 38 lõike 3 kohaselt on ranna ja kalda ehituskeeluvööndis uute hoonete ja rajatiste ehitamine keelatud. LKS § 38 lõike 4 punkt 5 sätestab, et ehituskeeld ei laiene olemasoleva ehitise esmakordsele juurdeehitusele juhul, kui juurdeehituse maht on väiksem kui üks kolmandik olemasoleva ehitise kubatuurist. Sama seaduse § 38 lõike 4 punkti 11 kohaselt ei laiene ehituskeeld tiheasustusala ehituskeeluvööndis varem väljakujunenud ehitusjoonest maismaa suunas olemasolevate ehitiste vahele uue ehitise püstitamiseks. LKS § 38 lg 4 p 1¹ sätestatu mõistes saab ehitusjoon kujuneda üksteisega lähestikku paiknevate õiguslikul alusel püstitatud hoonete baasil. Ehk teisisõnu, väljakujunenud ehitusjooneks tuleb lugeda seda mõttelist joont, mida saab tõmmata kinnistu kontaktvööndis, mõlemale poole küsitavat kinnistut õiguslikul alusel rajatud ehitiste vahele. Antud kohas moodustavad ehitusjoone õiguslikul alusel püstitatud hooned kinnistutel Hobuvankri tee 1 aiamaja – registrikood 116057410, projekteerimistingimusi taotleval kinnistul Hobuvankri tee 2 (kat. tunnus 19801:013:0010) suvila – registrikood 121419396 ja Tilgu tee 21 suvila – registrikood 116055244. Vastav skeemjoonis on lisatud käesoleva korralduse lisana (Lisa 2).

Harku Vallavolikogu 31.05.2018 otsusega nr 51 kehtestatud Harku valla ehitustingimusi, miljööväärtuslikke alasid ja väärtuslikke maastikke määrava ning tihehoonestusalasid täpsustava teemaplaneeringu kohaselt jääb Hobuvankri tee 2 katastriüksus Romantika 3 suvilapiirkonna miljööväärtuslikule hoonestusalale, mille iseloomulikuks jooneks on 1970.-80.-tel aastatel püstitatud suvilate modernistlik ning Põhjamaade arhitektuuri esteetika, mida on mitmekesistatud rahvuslike detailidega. Teemaplaneeringu seletuskirja p 3.8.2. kohaselt on soovitatav olemasolevad suvilad säilitada või taastada väliselt autentsel kujul. Nende väliskonstruktsioonide rekonstrueerimise, renoveerimise ja remontimise korral tuleb kasutada ajaloolisi ja looduslikke ehitusmaterjale. Puitaknaid ja fassaadilaudist võib asendada sarnaste akende ja laudisega. Vältida tuleb metall- ja plastuste ning plastakende paigaldamist ja tehismaterjalide kasutamist välisviimistluses (plastvoodrid, kiviimitatsiooniga plekk-katused jms). Looduslike materjalide kasutamise eesmärk on tagada küla üldilme säilimine. Suvilate/elamute juurdeehitised tuleb rajada nii, et säiliks olemasoleva hoone proportsioonid ja arhitektuur.
Ehitustööde läbiviimisel tuleb jälgida, et pinnasetööd ei kahjustaks puude juurestikku. Juurestiku kaitsevööndis läbi viidavad kaevetööd tuleb kooskõlastada vallaga. Vältida tuleb suuremaid pinnavormide muutmisi juurdepääsu teede rajamisel või hoonete ehitamisel nõlvadele.
Säilitada tuleb ajalooliselt kujunenud looklevad õgvendamata pinnasteed (ennekõike kruntide juurdepääsud) ja olemasolevad juurdepääsud randa ning avalikult kasutatavatele aladele.
 
EhS § 26 lõike 1 kohaselt on projekteerimistingimused vajalikud ehitusloakohustusliku hoone või olulise avaliku huviga rajatise ehitusprojekti koostamiseks, kui puudub detailplaneeringu koostamise kohustus. EhS § 26 lõige 2 sätestab, et pädev asutus annab projekteerimistingimused hoone või olulise rajatise püstitamiseks, rajamiseks või laiendamiseks üle 33% selle esialgu kavandatud mahust.

Planeerimisseaduse (PlanS) § 125 lõike 1 kohaselt on detailplaneeringu koostamine nõutav linnades, alevites ja alevikes ehitusloakohustusliku hoone püstitamiseks, olemasoleva hoone laiendamiseks üle 33% selle esialgu kavandatud mahust, olulise huviga rajatise püstitamiseks ja olulise ruumilise mõjuga ehitise ehitamiseks, kui olulise ruumilise mõjuga ehitise asukoht on valitud üldplaneeringuga. 

Kuna ehitustegevust kavandatakse Merikülas, siis PlanS-st tulenevat detailplaneeringu koostamise kohustust ei esine.

PlanS § 125 lõige 2 sätestab, et lisaks PlanS § 125 lõikes 1 sätestatule on detailplaneeringu koostamine nõutav üldplaneeringuga määratud detailplaneeringu koostamise kohustusega alal või juhul. Harku valla üldplaneeringu punkti 2.18.4 kohaselt on tiheasustusaladel kõikide arendustegevuste puhul kohustuslik detailplaneeringu koostamine. 

Kinnistu jääb üldplaneeringu kohaselt tiheasustusalale. Samas ei ole kavandatav ehitustegevus käsitatav arendustegevusena üldplaneeringu seletuskirja punkti 2.18 tähenduses. Seega ei tulene ka Harku valla üldplaneeringust taotletava läbiviimiseks detailplaneeringu koostamise kohustust ning projekteerimistingimuste andmine on võimalik.

EhS § 31 lg 4 punkti 1 kohaselt esitatakse projekteerimistingimuste eelnõu vajaduse korral kooskõlastamiseks asutusele, kelle seadusest tulenev pädevus on seotud projekteerimistingimuste taotluse esemega. Hobuvankri tee 2 kinnistu asub osaliselt riigitee 11414 Tilgu tee  kaitsevööndis. Sellest tulenevalt esitas vallavalitsus projekteerimistingimuste eelnõu kooskõlastamiseks Transpordiametile. Transpordiamet kooskõlastas 2024 ehitisregistris eelnõu.

EhS § 33 lg 1 kohaselt kehtivad projekteerimistingimused viis aastat. Põhjendatud juhul võib pädev asutus projekteerimistingimuste kehtivuseks sätestada teistsuguse tähtaja või muuta projekteerimistingimuste kehtivuse tähtaega. 

Harku Vallavalitsus peab põhjendatuks projekteerimistingimuste kehtivuse tähtajaks kolme aasta määramist, kuna kolme aastat võib pidada piisavaks ajaks soovi korral ehitusprojekti koostamiseks ja ehitusloa taotlemiseks. Juhul, kui isik nimetatud aja jooksul ehitusluba ei taotle, ei piira miski tema poolt uute projekteerimistingimuste taotlemist, arvestades tol hetkel kehtivate üldiste kasutus- ja ehitustingimustega. 

Ehitusseadustiku § 26 lõike 1, lõike 2 punkti 2, lõigete 3 ja 4, § 28, § 33 lõike 1, planeerimisseaduse § 125 lõigete 1 ja 2, Harku valla üldplaneeringu, 31.05.2018 Harku Vallavolikogu otsusega nr 51 kehtestatud Harku valla ehitustingimusi, miljööväärtuslikke alasid ja väärtuslikke maastikke määrava ning tihehoonestusalasid täpsustava teemaplaneeringu, kohaliku omavalitsuse korralduse seaduse § 6 lõike 1, § 22 lõike 2 ja Harku Vallavolikogu 25. mai 2017 määruse nr 21 “Harku valla ehitusmäärus” § 9 punkti 2 alusel:

1. Anda projekteerimistingimused suvila laiendamiseks üksikelamuks ehitusprojekti koostamiseks aadressil Harku vald, Meriküla, Hobuvankri tee 2 vastavalt lisale 1 ja 2.

2.	Projekteerimistingimused kehtivad  jaanuarini 2028 (kaasa arvatud).

3. Korraldust on võimalik vaidlustada 30 päeva jooksul selle teatavakstegemisest arvates, esitades vaide Harku Vallavalitsusele haldusmenetluse seaduses sätestatud korras või kaebuse Tallinna Halduskohtule halduskohtumenetluse seadustikus sätestatud korras.

4. Korraldus jõustub teatavakstegemisest.

(allkirjastatud digitaalselt)	
	(allkirjastatud digitaalselt)	
Katrin Krause		
Vallavanem
 
	Maarja Lehemets-Tihhanov
Vallasekretär	

Jaotuskava: EHR-is Menetlus  443933, KÄRT RUMMEL, marirummel@hotmail.com, KRISTIINA HUSSAR, kristiina.hussar@gmail.com